Billedet af manden her er taget, ganske få timer før han døde 51 år gammel. Efter et kort og kaotisk liv med druk, stoffer og hjemløshed, gav Dennis Patrick Knudsens krop op midt om natten den 29. oktober 2014. Aftenen forinden var festlig. Han drak Jägermeister. Lyttede til sin gamle transistor. Og fortalte vittigheder. Hans livs sidste lød sådan her:

»Hvad er ligheden mellem en nekrofil og en alkoholiker? De kan begge godt lide en kold fra kassen.«

Han fortalte den til fotograf fra hjemløseavisen Hus Forbi, Mette Kramer Kristensen. De to kendte hinanden godt og mødtes tilfældigt på Strøget netop denne aften.

»Jeg er glad for at vide, at han havde det sjovt til sidst. Dennis var en af gadens rå drenge. Han kunne være besværlig, men han var også karismatisk – havde man først talt med ham, glemte man ham aldrig igen,« siger hun.

Det kom ikke bag på særligt mange, da de hørte, at Dennis Patrick Knudsen var død. Blandt hjemløse er dødeligheden tårnhøj og levealderen tilsvarende lav, og han var kendt som en af dem, der havde klaret den længst. De fleste i miljøet var på fornavn med Dennis. Ikke bare på de københavnske gader, men på alle landets væresteder og herberger. Flere steder havde han dog karantæne, for selv om han kunne få alle til at le, når han var i sit es, kunne han også være helt umulig og provokerende.

Ridderen med glasøjet

Dennis Patrick Knudsen blev født i 1963 i København som søn af en torpedobådsmekaniker ved flåden, og han voksede op i Nyboder med sin mor og bror. Barndommen var hård, og fra han var 13 år, boede han periodevis på gaden. Han kom siden på kostskole og aftjente sin værnepligt som garderhusar.

Flere fortæller, at Dennis Patrick Knudsen havde format og ofte udviste ridderlighed. Blandt andet over for daværende statsminister Anders Fogh Rasmussen, som i 2002 blev overdænget med æg på Nørrebro, da han kom for at give penge til velgørenhed. Dennis Patrick Knudsen lagde armen beskyttende om statsministeren og guidede ham hen til ministerbilen. Den historie gav ham ikke credit blandt gadens folk, for Fogh var ikke vellidt. Selv stemte Dennis Patrick Knudsen SF, men sagde sidenhen, at man skal passe på andre uanset deres holdninger:

»Hvis folk bliver overfaldet, så blander jeg mig altid. Jeg har selv fået mange tæsk som barn, måske er det derfor.«

I 1993 blev Dennis Patrick Knudsen overfaldet af en pusher på Vesterbro, der ramte ham i øjet med en knyttet næve med en stor guldring på. Det kostede ham øjet, og de sidste 20 år af sit liv havde Dennis Patrick Knudsen glasøje. Han led også af en alvorlig hudsygdom, som hans hårde liv gjorde værre. Men med den rette medicinske behandling blev den skællede hud helt blød igen. Det skete blandt andet, når Dennis Patrick Knudsen var i fængsel. Det var han ofte, og han mente selv, at det flere gange reddede hans liv. Her blev han afruset og fik regelmæssige måltider, mens han læste i Bibelen, spillede badminton og slappede af.

I et interview i Hus Forbi fra Vestre Fængsel i 2009, fortæller Dennis Patrick Knudsen, at han har siddet inde 28 gange. Og kun har haft fast bopæl to gange de seneste 20 år. Han var ind imellem til afrusning, blandt andet på Møltrup Optagelseshjem ved Herning. Hjemløsepræsten Asser Skude kørte ham flere gange derover. Han fortæller om en tur, hvor de hele tiden skulle standse, fordi Dennis Patrick Knudsen skulle ryge, tisse eller købe bajere. Så skulle han hente sin medicin og undervejs faldt han, så de måtte en tur på skadestuen. Da de endelig nåede frem til Møltrup, ville han hjem igen. Asser Skude sagde nej. Nu skulle han gennemføre. Men næste morgen mødte han Dennis Patrick Knudsen på gaden i København. Han havde taget aftentoget hjem.

»Han fik utrolig lang snor, og alligevel følte man, at det var ok, for det var bare sådan, han var, og der var ikke noget ondt i ham, selv om han havde sit udseende imod sig, når han tog glasøjet ud eller havde været på tur i flere dage,« siger Asser Skude.

I sort kiste til tonerne af Queen

Han døde, dagen inden at Hus Forbis årskalender for 2015 skulle præsenteres. Her er et billede af en avissælger for hver måned. Dennis Patrick Knudsen pryder maj, og det var han stolt af. Han mente, det gav filmstjernestatus.

Dennis Patrick Knudsen hadede selv begravelser og græd som pisket, når han mødte op. Men som Asser Skude formulerede det i sin prædiken til begravelsen 11. november:

»Det her, Dennis, bliver den sidste begravelse, du er til. Nu slipper du for flere svære afskeder med rødderne. Nu er det os, der må knibe en tåre og komme gennem denne dag.«

Dennis Patrick Knudsen havde forinden nedskrevet sin sidste vilje. Det skulle være en begravelse i statsmandsstil med flag over en sort kiste i Holmens Kirke. Helt traditionelt blev det dog ikke: Der blev også spillet »Bohemian Rhapsody« af Queen med ordene: Goodbye Everybody – I’ve got to go. Gotta leave you all behind and face the truth. I don’t want to die. I sometimes wish I’d never been born at all.

Dennis Patrick Knudsen

Født i København 5. juni 1963

Opvokset i Nyboder

Sælger af Hus Forbi

Efterlader sig en mor og en bror

Død 29. Oktober 2014